A4-0198/97

Ψήφισμα σχετικά με την Ανακοίνωση της Επιτροπής για μια μακροπρόθεσμη πολιτική για τις σχέσεις Κίνας-Ευρώπης (COM(95)0279 - C4-0288/95)

Το Ευρωπαϊκό Κοινοβούλιο,

- έχοντας υπόψη την Ανακοίνωση της Επιτροπής (COM(95)0279 - C4-0288/95),

- έχοντας υπόψη τα συμπεράσματα του Συμβουλίου σχετικά με την εν λόγω Ανακοίνωση τα οποία εγκρίθηκαν στις 4 Δεκεμβρίου 1995,

- έχοντας υπόψη τη γνωμοδότηση της Οικονομικής και Κοινωνικής Επιτροπής ((ΟΚΕ 327/97 της 19-20 Μαρτίου 1997)),

- έχοντας υπόψη τις συζητήσεις μεταξύ της Αντιπροσωπείας για τις Σχέσεις με τη Λαϊκή Δημοκρατία της Κίνας και της Αντιπροσωπείας του Εθνικού Λαϊκού Κογκρέσου,

- έχοντας υπόψη τα προηγούμενα ψηφίσματά του σχετικά με την Κίνα, το Θιβέτ, το Ανατολικό Τουρκεστάν (Xinjiang), την Ταϊβάν, το Χονγκ Κονγκ και το Μακάο,

- έχοντας υπόψη τα ψηφίσματά του της 13ης Νοεμβρίου 1996 σχετικά με τον Παγκόσμιο Οργανισμό Εμπορίου (ΠΟΕ) ((ΕΕ C 362 της 2.12.1996, σελ. 152)), της 14ης Ιουνίου 1995 σχετικά με την ανακοίνωση της Επιτροπής προς το Συμβούλιο «Προς μια νέα στρατηγική για την Ασία» ((ΕΕ C 166, 3.07.1995, σελ. 64)), της 9ης Φεβρουαρίου 1994 για τις σχέσεις μεταξύ της Ευρωπαϊκής Ένωσης και της Λαϊκής Δημοκρατίας της Κίνας ((ΕΕ C 61, 28.02.1994, σελ. 71)), της 28ης Μαΐου 1993 σχετικά με την προσχώρηση της Κίνας και της Ταϊβάν στη Γενική Συμφωνία Δασμών και Εμπορίου (GATT) ((ΕΕ C 176 της 28.06.1993, σελ. 221)) και σχετικά με την προσχώρηση της Ταϊβάν στη GATT ((ΕΕ C 176 της 28.06.1993, σελ. 224)),

- έχοντας υπόψη την έκθεση της Επιτροπής Εξωτερικών Υποθέσεων, Ασφάλειας και Αμυντικής Πολιτικής και τη γνωμοδότηση της Επιτροπής Εξωτερικών Οικονομικών Σχέσεων (A4-0198/97),

A. εκτιμώντας ότι είναι σημαντικό τόσο για την ΕΕ όσο και για την Κίνα να διατηρήσουν σχέσεις συνεργασίας και όχι αντιπαράθεσης, αναπτύσσοντας αμοιβαία οικονομικά συμφέροντα και ενθαρρύνοντας την Κίνα να συμμετάσχει πλήρως σε διάλογο με βάση την αρχή «όχι απλώς εμπορικές αλλά και πολιτικές συναλλαγές»,

Β. λαμβάνοντας υπόψη ότι οι μακροπρόθεσμες συνέπειες των εξελίξεων στην Κίνα τόσο για τον πληθυσμό της - που ανέρχεται σε 1,2 δις - όσο και για την ΕΕ ή για ολόκληρο τον κόσμο είναι απρόβλεπτες,

Γ. εκτιμώντας ότι αυτές οι σχέσεις πρέπει να στηρίζονται στους στόχους της Κοινής Εξωτερικής Πολιτικής και Πολιτικής Ασφάλειας όπως έχουν καθοριστεί από τη Συνθήκη για την Ευρωπαϊκή Ένωση, οι οποίοι περιλαμβάνουν την ανάπτυξη και εδραίωση της δημοκρατίας και του κράτους δικαίου καθώς και τον σεβασμό των ανθρωπίνων δικαιωμάτων και των θεμελιωδών ελευθεριών,

Δ. λαμβάνοντας υπόψη ότι αυτό σε καμία περίπτωση δεν πρέπει να ερμηνευτεί ως παρέμβαση στις εσωτερικές υποθέσεις της Κίνας αλλά μάλλον ως θετική δράση υπέρ των οικουμενικών αξιών στις οποίες βασίστηκαν οι κοινοί διεθνείς θεσμοί,

Ε. λαμβάνοντας υπόψη ότι σχεδόν όλοι οι επικριτές της κυβέρνησης στην Κίνα έχουν τεθεί υπό κράτηση ή φυλακιστεί και ότι η γενική κατάσταση των ανθρωπίνων δικαιωμάτων δεν έδειξε σημάδια βελτίωσης τα τελευταία χρόνια,

ΣΤ. εκτιμώντας το γεγονός ότι η ΕΕ υπέγραψε το 1985 πενταετή Συμφωνία Εμπορίου και Συνεργασίας με τη Λαϊκή Δημοκρατία της Κίνας, η οποία έκτοτε ανανεώνεται σιωπηρά κάθε χρόνο[semigr ] εκτιμώντας το γεγονός ότι η απαγόρευση του εμπορίου όπλων, η οποία ισχύει ακόμη, και η διπλωματική απομόνωση ακολούθησαν τη βίαιη καταστολή του δημοκρατικού κινήματος το 1989,

Ζ. επισημαίνοντας υπόψη την ταχεία αύξηση των εμπορικών συναλλαγών ΕΕ/Κίνας καθώς και τους περιορισμούς που προκαλούνται από την κατάτμηση των εσωτερικών συναλλαγών, τις περιφερειακές ανισότητες, τον προστατευτισμό, τα αυθαίρετα διόδια και διαμετακομιστικά τέλη και τις ανεπαρκείς υποδομές επικοινωνιών της Κίνας,

Η. επισημαίνοντας τα αποτελέσματα του ερωτηματολογίου των μελών της Επιχειρηματικής Ένωσης Ευρώπης-Κίνας με τίτλο «Εμπορικές συναλλαγές και επενδύσεις στην Κίνα - Κίνα και Παγκόσμιος Οργανισμός Εμπορίου» και τη δήλωσή της ότι η Κίνα πρέπει ακόμη να περάσει από πολλά στάδια έως ότου υιοθετήσει κοινώς αποδεκτές πρακτικές διεθνούς εμπορίου, ανοίξει τις αγορές της, επιτρέψει σε ξένες εταιρείες να λειτουργούν ελεύθερα και μέχρι να δημιουργήσει δίκτυα διανομής,

Θ. έχοντας υπόψη την εμπειρία της Ευρωπαϊκής Ένωσης όσον αφορά τη δημιουργία ενιαίας αγοράς 370 εκατομμυρίων ατόμων με βάση την εναρμόνιση κυρίως εμπορικών νομοθεσιών και προτύπων, με αποτέλεσμα την οικονομική ανάπτυξη, την εμπειρία της όσον αφορά την παροχή βοήθειας για την προσαρμογή σε αυτά τα πρότυπα προς τις πρώην διευθυνόμενες οικονομίες της Κεντρικής και Ανατολικής Ευρώπης και την πρώην Σοβιετική Ένωση καθώς και την παρούσα ανάπτυξη ζώνης ελευθέρων συναλλαγών που περικλείει 12 μεσογειακές χώρες, αποτέλεσμα της οποίας είναι μια ολοκληρωμένη αγορά περίπου 700 εκατομμυρίων ατόμων,

Ι. λαμβάνοντας υπόψη ότι λόγω του μεγέθους της Κίνας ο τρόπος με τον οποίο αναπτύσσεται η οικονομία της χώρας αυτής έχει καθοριστικές επιπτώσεις όχι μόνο στο περιβάλλον της ίδιας της χώρας, αλλά και σε όλο τον κόσμο, και συνεπώς για όλη την Ευρώπη και λαμβάνοντας υπόψη ότι, εάν η Κίνα επρόκειτο να φθάσει τα δυτικά επίπεδα κατανάλωσης και ρύπανσης, τούτο θα απαιτούσε μια δικαιότερη κατανομή του παγκόσμιου περιβαλλοντικού χώρου που θα δίνει στην Κίνα μεγαλύτερα περιθώρια και στη Δύση, συμπεριλαμβανομένης της ΕΕ, μικρότερα περιθώρια εκμετάλλευσης και ρύπανσης απ' ό,τι σήμερα,

ΙΑ. σημειώνοντας τις πολιτικές και οικονομικές πολιτικές οι οποίες έχουν, από το 1978, μεταβάλει την εσωτερική και εξωτερική θέση της Κίνας,

ΙΒ. λαμβάνοντας ειδικότερα υπόψη ότι η εντυπωσιακή οικονομική ανάπτυξη της Κίνας κατά τα τελευταία έτη καθιστά απαραίτητη μια σταδιακή πολιτική και θεσμική μεταρρύθμιση με την οποία θα ρυθμιστούν κατά δημοκρατικότερο τρόπο τα θεμελιώδη δικαιώματα και οι υποχρεώσεις τόσο των πολιτών όσο και των μηχανισμών του κράτους,

ΙΓ. επισημαίνοντας την εμπιστοσύνη της Κίνας στους αρχηγούς του Λαϊκού Απελευθερωτικού Στρατού (ΛΑΣ) για τη διατήρηση του πολιτικού καθεστώτος[semigr ] αναγνωρίζοντας ωστόσο ότι, μέσω των υφιστάμενων οικονομικών, εμπορικών και βιομηχανικών διεργασιών, χαρακτηριστικών της «σοσιαλιστικής οικονομίας της αγοράς» της Κίνας, ο ΛΑΣ έχει εξελιχθεί σε φορέα και δικαιούχο της οικονομικής μετάβασης[semigr ] επισημαίνοντας επίσης ότι ο ΛΑΣ θα αποτελέσει ανασταλτικό παράγοντα στη διαδικασία εξέλιξης προς την οικονομία της αγοράς και τη δημοκρατία, ως αποτέλεσμα της συγκέντρωσης εξουσίας,

ΙΔ. διαπιστώνοντας με ανησυχία τις αυξήσεις των δαπανών για τον αμυντικό εξοπλισμό της Κίνας, με τη σύσταση ναυτικού ικανού να προβαίνει σε επιχειρήσεις μακράν των ακτών και τον εκσυγχρονισμό των πυρηνικών της δυνάμεων, αυξήσεις που ενθαρρύνουν υψηλότερες δαπάνες άμυνας σε όλη την περιοχή και εντείνουν τους κινδύνους διένεξης,

ΙΕ. επισημαίνοντας ότι το 1996 αναθεωρήθηκαν ο νόμος ποινικής δικονομίας και ο νόμος περί διοικητικών κυρώσεων[semigr ] επισημαίνοντας εντούτοις ότι αυτοί οι αναθεωρημένοι νόμοι είναι ανεπαρκείς σε σχέση με τα διεθνή πρότυπα δίκαιης δίκης και εν μέρει είναι αντίθετοι με άλλους νόμους που ψηφίστηκαν από τα τέλη της δεκαετίας του 1980, συμπεριλαμβανομένου του στρατιωτικού νόμου που εγκρίθηκε το 1996, που ποινικοποιούν μια σειρά δραστηριοτήτων που θεωρούνται απειλή για το πολιτικό, οικονομικό και κοινωνικό κατεστημένο,

ΙΣΤ. λαμβάνοντας υπόψη ότι οι εκτεταμένες παράνομες δραστηριότητες της αστυνομίας, η έλλειψη ανεξαρτησίας της δικαστικής εξουσίας και η αυθαίρετη εφαρμογή της νομοθεσίας προκαλούν πολυάριθμες παραβιάσεις των δικαιωμάτων και ότι, παρόλο που γίνονται εμφανείς προσπάθειες για την αναχαίτιση ορισμένων από αυτές τις δραστηριότητες, εξακολουθούν να υπάρχουν σοβαροί λόγοι ανησυχίας για την κατάσταση των ανθρωπίνων δικαιωμάτων στην Κίνα,

ΙΖ. λαμβάνοντας υπόψη ότι, ως αποτέλεσμα των λοιπών διατάξεων που έρχονται σε αντίθεση με τα διεθνή πρότυπα και της ανεπαρκούς εφαρμογής των εκσυγχρονισμένων νόμων, εξακολουθούν να σημειώνονται σοβαρές και συστηματικές παραβιάσεις των ανθρωπίνων δικαιωμάτων στην Κίνα, με κλιμακούμενη και ευρύτατη χρήση της θανατικής ποινής ακόμη και για ελάσσονα αδικήματα και με μεγάλο αριθμό κρατουμένων για την ειρηνική έκφραση των πολιτικών ή θρησκευτικών τους απόψεων, πολλοί εκ των οποίων βρίσκονται σε στρατόπεδα εργασίας παράγοντας αγαθά που πιθανώς εξάγονται προς την ΕΕ, παραβιάζοντας τις διατάξεις του Συστήματος Γενικευμένων Προτιμήσεων,

ΙΗ. έχοντας υπόψη τη συνεχιζόμενη καταπίεση εθνοτικών και θρησκευτικών ομάδων και ιδιαίτερα των λαών του Θιβέτ, του Uighur και της Μογγολίας, και τον αυξανόμενο εποικισμό των εδαφών τους[semigr ]

ΙΘ. αποδοκιμάζοντας το γεγονός ότι το Συμβούλιο και η Επιτροπή δεν κατόρθωσαν, αντίθετα με επιθυμία που είχε εκφράσει σχετικά το Ευρωπαϊκό Κοινοβούλιο, (ψήφισμα της 20ής Φεβρουαρίου 1997 ((ΕΕ C 85 της 17.3.1997, σελ. 143))), να υποστηρίξουν μια κοινή θέση για το θέμα των σοβαρών παραβιάσεων των δικαιωμάτων του ανθρώπου στην Κίνα ενώπιον της Επιτροπής για τα Δικαιώματα του Ανθρώπου, στη Γενεύη,

Κ. έχοντας υπόψη την απονομή του Βραβείου Ζαχάρωφ για την ελευθερία έκφρασης το 1996 στον Wei Jing-Sheng,

ΚΑ. πεπεισμένο ότι τα ανθρώπινα δικαιώματα γίνονται καλύτερα κατανοητά και προστατεύονται περισσότερο σε κοινωνίες που είναι ανοικτές στην ελεύθερη ροή του εμπορίου, των επενδύσεων, στη διακίνηση πληθυσμών και ιδεών,

ΚΒ. εκτιμώντας ότι η κοινή διακήρυξη Κίνας-Μ.Βρετανίας του 1984 αναφέρει ότι «οι διατάξεις της Διεθνούς Συνθήκης για τα Αστικά και τα Πολιτικά Δικαιώματα και της Διεθνούς Συνθήκης για τα Οικονομικά, Κοινωνικά και Πολιτιστικά Δικαιώματα, όπως εφαρμόζονται στο Χονγκ Κονγκ, θα διατηρηθούν σε ισχύ» ενώ το άρθρο 39 του Βασικού Νόμου προσθέτει ότι «θα εφαρμοστούν μέσω των νόμων της Ειδικής Διοικητικής Περιφέρειας του Χονγκ Κονγκ»,

ΚΓ. λαμβάνοντας υπόψη ότι η εφαρμογή αυτών των διεθνών συμφώνων στο Μακάο, έγινε κατόπιν διαπραγματεύσεως και συμφωνίας στο πλαίσιο Μνημονίου Συνεννόησης, τον Οκτώβριο του 1992, μεταξύ της Πορτογαλίας και της Κίνας, το οποίο δεν διετύπωνε οιεσδήποτε επιφυλάξεις και ότι το άρθρο 40 του Βασικού νόμου ορίζει ότι οι εν λόγω διατάξεις θα εφαρμόζονται μέσω της νομοθεσίας της Ειδικής Διοικητικής Περιοχής του Μακάο,

ΚΔ. λαμβάνοντας υπόψη ότι συμφωνία εμπορίου και συνεργασίας μεταξύ του Μακάο και της ΕΚ περιλαμβάνει ρήτρα σχετικά με τις δημοκρατικές αρχές και τα ανθρώπινα δικαιώματα ως «θεμελίων της συνεργασίας»,

I. Συνεργασία

1. χαιρετίζει την ανακοίνωση της Επιτροπής και εγκρίνει τη στρατηγική της και το πρόγραμμα δραστηριοτήτων της στην Κίνα, μεταξύ άλλων για την καταπολέμηση της φτώχειας, τη βελτίωση των συνθηκών διαβίωσης των παιδιών, την περιβαλλοντική και γεωργική μεταρρύθμιση, την ανάπτυξη επιχειρηματικών και πολιτιστικών δεσμών και κυρίως για την ανάπτυξη της κοινωνίας των πολιτών, της δημοκρατίας και του κράτους δικαίου, και ζητεί να διατεθούν οι απαραίτητοι χρηματοδοτικοί και ανθρώπινοι πόροι προκειμένου να είναι πλήρως αποτελεσματικοί[semigr ]

2. αναγνωρίζει ότι είναι σημαντικό να ευνοηθεί η πλήρης ένταξη της Λαϊκής Δημοκρατίας της Κίνας στο σύστημα των διεθνών πολιτικών, οικονομικών και εμπορικών σχέσεων και ζητεί να εξετασθεί η δυνατότητα διεξαγωγής τακτικών διασκέψεων κορυφής μεταξύ ΕΕ και Κίνας[semigr ]

3. καλεί το Εθνικό Λαϊκό Κογκρέσσο να συμμετάσχει σε προσπάθεια συμφιλίωσης με βάση την αναγνώριση ιστορικών παρανοήσεων και να προχωρήσει σε θέματα κοινών εμπειριών για την εκπλήρωση των ελπίδων και των αναγκών των λαών της Κίνας και της Ευρώπης[semigr ]

4. είναι πεπεισμένο ότι η καλύτερη αμοιβαία κατανόηση μεταξύ Ευρώπης και Λαϊκής Δημοκρατίας της Κίνας επιτυγχάνεται επίσης μέσω της εμβάθυνσης των διακοινοβουλευτικών σχέσεων[semigr ] προς το σκοπό αυτό καλεί το Εθνικό Λαϊκό Κογκρέσο και την Διακοινοβουλευτική Αντιπροσωπεία του να εντείνουν τις επαφές και να πολλαπλασιάσουν τις συναντήσεις που ευνοούν τον διάλογο και την ανταλλαγή απόψεων[semigr ]

5. καλεί το Συμβούλιο και την Επιτροπή να εγκαινιάσουν το ταχύτερο δυνατό άμεσες διαπραγματεύσεις με τις αρχές της Λαϊκής Δημοκρατίας της Κίνας ώστε να επιτευχθεί το ταχύτερο δυνατόν η υπογραφή συμφωνίας-πλαισίου για την οικονομική και εμπορική συνεργασία στο μέγεθος των δυνατοτήτων των σχέσεων ΕΕ/Λαϊκής Δημοκρατίας της Κίνας[semigr ] υπενθυμίζει σχετικώς τη σημασία που αποδίδει η Ένωση, και στο πλαίσιο των εξωτερικών εμπορικών και οικονομικών σχέσεων, στα δικαιώματα του ανθρώπου και στη σχετική ρήτρα, η οποία πρέπει να προβλέπει τη δυνατότητα διακοπής της συμφωνίας σε περίπτωση σοβαρών, μαζικών και διαρκών παραβιάσεων των δικαιωμάτων του ανθρώπου[semigr ]

6. επιβεβαιώνει την επιθυμία του να αποτελέσει η Κίνα πλήρες μέλος του Παγκόσμιου Οργανισμού Εμπορίου με βάση τους όρους που έχουν ήδη προσδιοριστεί[semigr ]

7. καλεί την Επιτροπή και την προεδρία του Συμβουλίου, σύμφωνα με το άρθρο Ι.7 της ΣΕΕ, δεδομένης της σπουδαιότητας της Κίνας ως εταίρου, να παρέχουν εξαμηνιαία αξιoλόγηση των συζητήσεων με την Κίνα στο πλαίσιο του διαλόγου για τα ανθρώπινα δικαιώματα, της κατάστασης των αμοιβαίων συναλλαγών και της συμμόρφωσης της Κίνας με τα διεθνή μέσα, συμπεριλαμβανομένων ενεργειών για ένταξή της στον ΠΟΕ και τον ΟΟΣΑ[semigr ]

8. εμμένει στην ανάγκη για την ΕΕ και τα κράτη μέλη της να συντονίσουν τις πολιτικές και οικονομικές τους πολιτικές σχετικά με την Κίνα, ιδίως σε σχέση με τα Ηνωμένα Έθνη και άλλους διεθνείς οργανισμούς και επιπλέον υπογραμμίζει την ανάγκη να συντονιστεί η πολιτική της ΕΕ με την πολιτική των ΗΠΑ και της Ιαπωνίας[semigr ]

9. θεωρεί ότι ο ρόλος των μη κυβερνητικών οργανισμών πρέπει να αναπτυχθεί προκειμένου να συμπληρώσει και να ενισχύσει τα σχέδια της ΕΕ και άλλων φορέων στην Κίνα και καλεί την Κίνα να θεσπίσει νόμους όσον αφορά το δικαίωμα εγκατάστασής τους και να επιτρέψει τη διεύρυνση των προσπαθειών τους στη χώρα[semigr ]

10. ζητεί να χρησιμοποιηθεί σε ευρεία κλίμακα η εμπειρογνωμοσύνη της ΕΕ για την επανόρθωση της καταστροφής του περιβάλλοντος ως αποτέλεσμα της βιομηχανικής εξάπλωσης και της επακόλουθης ρύπανσης, και ζητεί την πλήρη υποστήριξη της Κίνας προς τις διεθνείς περιβαλλοντικές δραστηριότητες[semigr ]

11. καλεί την Επιτροπή αλλά και τα κράτη μέλη να αναπτύξουν ειδικά προγράμματα περιβαλλοντικής συνεργασίας ώστε η διαδικασία της οικονομικής, κυρίως δε της βιομηχανικής ανάπτυξης, να διαμορφωθεί με ελάχιστη κατά το δυνατόν επιβάρυνση του περιβάλλοντος, της ατμόσφαιρας, των υδάτων και του εδάφους. Πρέπει να εξετασθούν σχετικώς ειδικοί οικονομικοί όροι (διάφορες μορφές ευθύνης και εγγυήσεων) για περιβαλλοντικές επενδύσεις, όπως η μεταφορά τεχνογνωσίας και η ανάπτυξη φιλοπεριβαλλοντικών προτύπων εργοστασίων, σε συνεργασία με τους τοπικούς οικονομικούς φορείς,

12. θεωρεί ότι η ΕΕ πρέπει να συνεχίσει να διευρύνει τα προγράμματά της όσον αφορά την ανάπτυξη των ανθρωπίνων πόρων στην Κίνα, συμπεριλαμβάνοντας δράση στον τομέα της νομικής συνεργασίας όπως η κατάρτιση δικηγόρων και δικαστών και έργο στον τομέα του εμπορίου και του εμπορικού δικαίου, και να εντατικοποιήσει το πρόγραμμα των εκπαιδευτικών[semigr ]και πολιτιστικών ανταλλαγών της[semigr ]

13. καλεί την Επιτροπή να καθιερώσει προγράμματα κατάρτισης όσον αφορά την απόκτηση επαγγελματικών προσόντων και γνώσεων σε τομείς όπου τα ευρωπαϊκά πρότυπα παρέχουν υπόδειγμα παγκόσμιας ισχύος, όπως η τήρηση περιβαλλοντικών κανόνων, η τεχνολογία των πληροφοριών, η λογιστική, τα νομικά, η ασφάλιση, ο τραπεζικός τομέας και η αγορά τίτλων[semigr ]

14. ζητεί από την Επιτροπή και τα κράτη μέλη να υποστηρίξουν την ίδρυση, στο Πεκίνο, γραφείου που θα εκπροσωπεί τα εμπορικά συμφέροντα της ΕΕ και συνιστά την ανάπτυξη Κώδικα Συμπεριφοράς, ο οποίος θα καλύπτει τα οικονομικά και κοινωνικά θέματα, για τις εταιρείες της ΕΕ που πραγματοποιούν επιχειρηματικές δραστηριότητες στην Κίνα,

15. καλεί την Επιτροπή να προσφέρει την εμειρογνωμοσύνη της, μαζί με την εμπειρογνωμοσύνη των κρατών μελών και των σχετικών επαγγελματικών, εμπορικών και εργατικών οργανώσεών τους, στο πλαίσιο επιχειρησιακής ομάδας για την παροχή βοήθειας όσον αφορά την ανάπτυξη εσωτερικής κινεζικής αγοράς σύμφωνα με την αρχή της βιώσιμης ανάπτυξης[semigr ]

16. διαπιστώνει ότι η χρηματοδοτούμενη από την ΕΕ επιχειρηματική σχολή «China Europe International Business School» στη Σανγκάη φαίνεται να είναι ιδιαίτερα επιτυχής και ότι ενισχύει τις οικονομικές σχέσεις μεταξύ ΕΕ και Κίνας[semigr ]

17. καλεί το Εθνικό Λαϊκό Κογκρέσο να δρομολογήσει σταδιακώς πρόγραμμα νομοθετικών μεταρρυθμίσεων προσαρμοσμένων στην ανάπτυξη της οικονομίας της αγοράς, συμπεριλαμβανομένης της ελεύθερης κυκλοφορίας των ατόμων, των κεφαλαίων, των αγαθών και των υπηρεσιών στην Κίνα, εξασφαλίζοντας ιδιαιτέρως τα δικαιώματα και τις δραστηριότητες των αλλοδαπών επενδυτών[semigr ]

18. είναι υπέρ της αρχής «μία χώρα, δύο συστήματα», ωστόσο προτρέπει την Κίνα να δεχτεί την ώθηση που μπορεί να δώσει το πρότυπο ελεύθερων συναλλαγών του Χονγκ Κονγκ και το κράτος δικαίου[semigr ]

19. προτρέπει να καθιερωθεί στην Κίνα καθεστώς συνταγματικής δημοκρατίας βάσει οικουμενικών αρχών, συμπεριλαμβανομένου του κράτους δικαίου, της ελευθερίας έκφρασης, της ελευθερίας του συνεταιρίζεσθαι, το σεβασμό και την προστασία του ιδιωτικού βίου, της σωματικής ακεραιότητας, του δικαιώματος σε έντιμη δίκη, του δικαιώματος της ιδιοκτησίας, επικαρπίας και διάθεσης περιουσίας κάθε είδους καθώς και της επέκτασης των δικαιωμάτων ατομικής περιουσίας σε γεωργικές εκμεταλλεύσεις ούτως ώστε να εξασφαλισθεί βέλτιστο επίπεδο επενδύσεων και απόδοσης[semigr ]

II. Διεθνή ζητήματα

20. είναι πεπεισμένο ότι η ΕΕ πρέπει να επωφεληθεί πλήρως των ευκαιριών για αποτελεσματικό διάλογο με την Κίνα, όπως στο πλαίσιο του Περιφερειακού Φόρουμ ASEAN και της ASEM (Ευρωασιατική Διάσκεψη)[semigr ]

21. χαιρετίζει την προσχώρηση της Κίνας στη Συνθήκη για τη Μη Διάδοση των Πυρηνικών Όπλων, στη Συνθήκη για την Πλήρη Απαγόρευση των Πυρηνικών Δοκιμών και στη Σύμβαση για τα Χημικά Όπλα[semigr ]

22. εκφράζει τη λύπη του για το ρόλο που διαδραμάτισε η Κίνα στην ανάπτυξη των πυρηνικών εξοπλισμών στο Πακιστάν και σε άλλα εδάφη καθώς και στον εφοδιασμό του Ιράν με χημικά όπλα και πυραύλους[semigr ]

23. καλεί την Κίνα να παύσει την πολιτική, στρατιωτική και οικονομική ενίσχυση προς όφελος του βιρμανικού στρατιωτικού καθεστώτος[semigr ]

24. χαιρετίζει τις συμφωνίες μεταξύ της Κίνας και των γειτονικών της χωρών σχετικά με τις συνοριακές διαφορές και επισημαίνει με ανησυχία ότι η «Στρατηγική Συμμαχία» με τη Ρωσία ενδέχεται να οδηγήσει σε πρωτοφανείς πωλήσεις όπλων προς την Κίνα[semigr ]

25. δεν θεωρεί δικαιολογημένη την άρση της απαγόρευσης του εμπορίου όπλων που επέβαλε η ΕΕ στην Κίνα το 1989 και καλεί το Συμβούλιο να εξακριβώσει σε ποιό βαθμό τηρείται η απαγόρευση αυτή από τα κράτη μέλη και στη συνέχεια να υποβάλει σχετική αναφορά στο Κοινοβούλιο[semigr ]

26. καλεί την Κίνα να κυρώσει τη Σύμβαση για τα χημικά όπλα[semigr ]

27. χαιρετίζει τον εποικοδομητικό ρόλο που διαδραμάτισε η Κίνα στην επίτευξη συμφωνίας σχετικά με το πυρηνικό πρόγραμμα της Βόρειας Κορέας και παροτρύνει την Κίνα, τις Ηνωμένες Πολιτείες, τη Νότια και τη Βόρεια Κορέα να επιτύχουν επίσημη ειρηνευτική συμφωνία[semigr ] καλεί την Κίνα να αυξήσει την πίεση που ασκεί στη Βόρεια Κορέα ώστε να εξασφαλισθεί ότι θα προβεί το συντομότερο δυνατό σε πολιτικές και οικονομικές μεταρρυθμίσεις οι οποίες είναι το μόνο που δύναται να την κάνει να εξέλθει από τον φαύλο κύκλο της αθλιότητας στον οποίο είναι εγκλωβισμένη[semigr ]

28. καλεί την Κίνα να εγκρίνει την απόλυτη απαγόρευση των ναρκών κατά προσωπικού και να λάβει μέρος στις διεργασίες της Οτάβα με στόχο την ταχεία σύναψη διεθνούς συνθήκης σχετικά με αυτό το θέμα[semigr ]

III. Ανθρώπινα δικαιώματα

29. χαιρετίζει την αναθεώρηση ορισμένων νόμων, όπως του νόμου ποινικής δικονομίας και του νόμου περί διοικητικών κυρώσεων, τη θεωρεί όμως ανεπαρκή ως μέσον πλήρους αποκατάστασης του σεβασμού των ανθρωπίνων δικαιωμάτων στην Κίνα[semigr ]

30. καλεί την Κίνα να υπογράψει και να κυρώσει χωρίς επιφυλάξεις τη Διεθνή Συνθήκη για τα Αστικά και Πολιτικά Δικαιώματα και τα δύο προαιρετικά της πρωτόκολλα και τη Διεθνή Συνθήκη για τα Οικονομικά, Κοινωνικά και Πολιτιστικά Δικαιώματα, και χαιρετίζει την εξαγγελθείσα πρόθεσή της να υπογράψει την τελευταία αυτή συνθήκη[semigr ]

31. καλεί την Κίνα να καταργήσει τη θανατική ποινή και, προς το σκοπό αυτό, την καλεί να προβεί άμεσα στην αναστολή των θανατικών εκτελέσεων[semigr ]

32. θεωρεί ότι ο διάλογος ΕΕ-Κίνας σχετικά με τα ανθρώπινα δικαιώματα ο οποίος καθιερώθηκε το 1995 και λαμβάνει χώρα δύο φορές το χρόνο πρέπει να διατηρηθεί. Ζητεί από την Επιτροπή να ενημερώνει το Κοινοβούλιο πριν από κάθε συνάντηση όσον αφορά τα θέματα προς συζήτηση και στη συνέχεια να το πληροφορεί σχετικά με την έκβασή τους[semigr ]

33. ζητεί από την κινεζική κυβέρνηση να ελευθερώσει όσα άτομα έχουν φυλακιστεί ή κρατούνται με άλλο τρόπο για την ειρηνική έκφραση των πολιτιστικών, πολιτικών ή θρησκευτικών τους απόψεων[semigr ]

34. ζητεί από την κινεζική κυβέρνηση να επιτρέψει στον Wei Jingsheng, που τιμήθηκε με το βραβείο Ζαχάροφ, να γίνει δεκτός από το Ευρωπαϊκό Κοινοβούλιο[semigr ]

35. καλεί το Εθνικό Λαϊκό Κογκρέσο να καταργήσει τους νόμους που δεν συμβιβάζονται με την ανάπτυξη ενός γνησίου κράτους δικαίου, το οποίο θα σέβεται τα ατομικά δικαιώματα και το προτρέπει να αναθεωρήσει τις νέες διατάξεις περί «απειλής της κρατικής ασφάλειας» προκειμένου να συμβαδίζουν με τα διεθνή πρότυπα και επίσης να καταργήσει τους νόμους σχετικά με την κρατική ασφάλεια και τα κρατικά απόρρητα και να διασφαλίσει προστασία από τις αυθαίρετες κρατήσεις, τις άδικες δίκες και τα βασανιστήρια[semigr ]

36. καλεί την κινεζική κυβέρνηση να συγκροτήσει ανεξάρτητη επιτροπή ελέγχου που θα αξιολογήσει τις υποθέσεις 2.700 περίπου ατόμων που καταδικάστηκαν βάσει των νόμων αυτών[semigr ]

37. καλεί την Κίνα να υιοθετήσει τη διεθνή πρακτική και να επιτρέψει στις διεθνείς ανθρωπιστικές οργανώσεις τακτική και εμπιστευτική πρόσβαση σε όσους κρατούνται σε φυλακές, ειδικά κέντρα και στρατόπεδα εργασίας και να παράσχει επαρκή ιατρική περίθαλψη σε όλους τους κρατουμένους[semigr ]

38. καλεί την Κίνα να επεκτείνει τη συνεργασία με διεθνείς οργανισμούς προστασίας των δικαιωμάτων του ανθρώπου, ειδικότερα δε να επιτρέψει στους ειδικούς ανταποκριτές των Ηνωμένων Εθνών και σε ξένους παρατηρητές την κανονική πρόσβαση στο Θιβέτ, στο Ανατολικό Τουρκεστάν (Xinjiang) και την εσωτερική Μογγολία[semigr ]

39. καταδικάζει την κατοχή του Θιβέτ από την Κίνα και καλεί την Κινεζική Κυβέρνηση να δεχθεί την πρόταση του Δαλάι Λάμα ο οποίος, χωρίς να θέτει ως προδικαστικό το ζήτημα της ανεξαρτησίας, ζητεί την επανάληψη των διαπραγματεύσεων με βάση την αναγνώριση της πολιτισμικής και θρησκευτικής αυτονομίας του λαού του Θιβέτ και του δικαιώματός του για αυτοδιακυβέρνηση[semigr ]

40. χαιρετίζει την ανοικτή πρόσκληση προς τους βουλευτές του Ευρωπαϊκού Κοινοβουλίου από τους εκπροσώπους του Εθνικού Λαϊκού Κογκρέσου να επισκεφτούν το Θιβέτ και να διαπιστώσουν την κατάσταση «με τα ίδια τους τα μάτια»[semigr ]

41. ζητεί από τις αρχές της Λαϊκής Δημοκρατίας της Κίνας να αρχίσουν πολιτικό διάλογο με όλα τα ενδιαφερόμενα μέρη ο οποίος θα επιτρέψει να δημιουργηθούν οι προϋποθέσεις για μια ειρηνική επίλυση των ζητημάτων του Ανατολικού Τουρκεστάν και της εσωτερικής Μογγολίας[semigr ]

42. Ζητεί τη βελτίωση των προτύπων εργασίας στην Κίνα με μια σταδιακή επίτευξη διεθνών κανόνων, μεταξύ άλλων κατόπιν διαβούλευσης με ανεξάρτητα συνδικάτα, η οποία ενδεχομένως συνδέεται με την ένταξη στον ΟΟΣΑ[semigr ] και ζητεί ιδίως από την ΕΕ και άλλους εταίρους κοινών επιχειρήσεων εκτός της Κίνας να εκπληρώσουν τα διεθνή πρότυπα ως προς τις συνθήκες εργασίας[semigr ]

43. καλεί την Επιτροπή να διερευνήσει το θέμα της καταναγκαστικής εργασίας και της εργασίας στις φυλακές στην Κίνα, κατ' εφαρμογή των άρθρων 9, 10 και 11 των κανονισμών αριθ. 3281/94 και 1256/96 του Συμβουλίου σχετικά με το Σύστημα Γενικευμένων Προτιμήσεων[semigr ]

44. καταδικάζει τις αντιδράσεις κατά των υποστηρικτών ψηφίσματος που υπεβλήθη στην Υποεπιτροπή των Ηνωμένων Εθνών για τα Ανθρώπινα Δικαιώματα το 1997, το οποίο επέκρινε τη στάση της Κίνας, και ζητεί από τα άλλα κράτη μέλη να δείξουν αλληλεγγύη προς τη Δανία, την Ιρλανδία και την Ολλανδία που απειλήθηκαν με κυρώσεις από την κινεζική κυβέρνηση[semigr ]

IV. Χονγκ Κονγκ, Μακάο και Ταϊβάν

45. έχοντας υπόψη τη δήλωση Κίνας-Βρετανίας του 1984 και τη δήλωση Κίνας- Πορτογαλίας του 1987, θεωρεί ότι το μέλλον του Χονγκ Κονγκ και του Μακάο και η διατήρηση της πολιτικής, κοινωνικής και οικονομικής ελευθερίας τους είναι ζήτημα καθοριστικής σημασίας για την ΕΕ[semigr ]

46. υπενθυμίζει τη δέσμευση που δόθηκε στο πλαίσιο της κοινής διακήρυξης Κίνας-Μ.Βρετανίας ότι «η Ειδική Διοικητική Περιφέρεια του Χονγκ Κονγκ θα απολαμβάνει αυτονομία σε μεγάλο βαθμό, με εξαίρεση εξωτερικά ζητήματα και ζητήματα άμυνας» για περίοδο 50 ετών[semigr ]

47. τονίζει ότι το άρθρο 14 του Βασικού Νόμου της Ειδικής Διοικητικής Περιφέρειας του Χονγκ Κονγκ αναφέρει ότι «οι στρατιωτικές δυνάμεις που έχει εγκαταστήσει η κεντρική λαϊκή κυβέρνηση στην Ειδική Διοικητική Περιφέρεια του Χονγκ Κονγκ για σκοπούς άμυνας δεν θα παρεμβαίνουν στις τοπικές υποθέσεις της Περιφέρειας»[semigr ]

48. επισημαίνει ότι το άρθρο 14 του Βασικού Νόμου του Μακάο παρέχει στην κεντρική κυβέρνηση την αρμοδιότητα της άμυνας, η οποία δεν συνεπάγεται την στρατοπέδευση στρατιωτικών δυνάμεων, ενώ η κυβέρνηση της Ειδικής Διοίκησης της Περιφέρειας του Μακάο είναι αρμόδια για την διατήρηση της δημόσιας τάξης[semigr ]

49. χαιρετίζει τη δέσμευση της κινεζικής κυβέρνησης να μην επιδιώξει την καθιέρωση της θανατικής ποινής στο Χονγκ Κονγκ ή στο Μακάο[semigr ]

50. εμμένει στην πλήρη εφαρμογή των διμερών συμφωνιών σχετικά με το Χονγκ Κονγκ και το Μακάο[semigr ]

51. καταδικάζει την απόφαση της κινεζικής κυβέρνησης να διαλύσει το εκλεγέν Νομοθετικό Συμβούλιο του Χονγκ Κονγκ και αποκηρύσσει τη νομιμότητα του προσωρινού Νομοθετικού Συμβουλίου[semigr ]

52. επισημαίνει την υπόσχεση που έδωσε ο κινέζος υπουργός αρμόδιος για το Χονγκ Κονγκ και το Μακάο, Lu Ping, στο Ευρωπαϊκό Κοινοβούλιο ότι θα διεξαχθούν ελεύθερες, πολυκομματικές εκλογές στο Χονγκ Κονγκ κατά το πρώτο ήμισυ του 1998 χωρίς περιορισμούς συμμετοχής για κανένα πολιτικό κόμμα[semigr ]

53. υπογραμμίζει τη διάταξη του Βασικού Νόμου του Μακάο που προβλέπει τη συνέχιση της θητείας της Νομοθετικής Συνέλευσης, η οποία εκλέγεται με πλειοψηφία με άμεση και έμμεση ψηφοφορία από το 1976, ως πρώτη συνέλευση μετά την μεταβίβαση της κυριαρχίας και σημειώνει τις εγγυήσεις που παρέσχον σχετικά οι αρχές της Κίνας[semigr ]

54. εκφράζει τη λύπη του για την απόφαση της Μόνιμης Επιτροπής του Εθνικού Λαϊκού Κογκρέσου να θεσπίσει νόμους που θα περιορίζουν την ελευθερία του συνέρχεσθαι και τις πολιτικές ελευθερίες και να ανακαλέσει ορισμένα τμήματα του Διατάγματος του 1991 για τη Διακήρυξη των Δικαιωμάτων του Χονγκ Κονγκ, κατά παράβαση του Βασικού Νόμου[semigr ]

55. εκδηλώνει ζωηρές ανησυχίες για το αντιδημοκρατικό πνεύμα της νομοθεσίας σχετικά με την ασφάλεια του κινεζικού κράτους και σχετικά με την απαγόρευση των πολιτικών ενώσεων και οργανώσεων που, δυνάμει του άρθρου 23 του Βασικού Νόμου του Μακάο, η εν λόγω ειδική διοικητική περιφέρεια θα υποχρεωθεί να ασκήσει μετά την μεταβίβαση της κυριαρχίας[semigr ]

56. αποφασίζει να παρακολουθήσει εκ του σύνεγγυς την κατάσταση στο Χονγκ Κονγκ και το Μακάο, λαμβάνοντας υπόψη τη διεθνή σπουδαιότητα που προσλαμβάνει, μετά την παράδοση, και συγκεκριμένα τα ακόλουθα σημεία :

- ανεξαρτησία του δικαστικού σώματος,

- ταχεία πρόοδος όσον αφορά την εκλογή του πρώτου Νομοθετικού Συμβουλίου της Eιδικής Διοικητικής Περιφέρειας του Χονγκ Κονγκ,

- συνέχιση της θητείας της εκλεγμένης Νομοθετικής Συνέλευσης του Μακάο και ενίσχυση του δημοκρατικού της χαρακτήρα,

- συνέχιση της πρακτικής εκπόνησης τακτικών και επικαίρων εκθέσεων, στο πλαίσιο της Διεθνούς Σύμβασης για τα Αστικά και τα Πολιτικά Δικαιώματα και της Διεθνούς Σύμβασης για τα Οικονομικά, Κοινωνικά και Πολιτιστικά Δικαιώματα, προς τα αρμόδια όργανα των ΗΕ,

- διατήρηση και τήρηση των ισχυόντων κανόνων για την ελευθερία έκφρασης, την ελευθερία του τύπου, το δικαίωμα των συγκεντρώσεων και των διαδηλώσεων, την ελευθερία εσωτερικών και εξωτερικών δράσεων των πολιτικών κομμάτων και ενώσεων,

- εξασφάλιση της ελευθερίας δράσης των ανθρωπιστικών οργανώσεων και των οργανώσεων για την προάσπιση των ανθρωπίνων δικαιωμάτων

- απαγόρευση της θανατικής ποινής και της έκδοσης σε χώρες που επιβάλλουν τη θανατική ποινή ή την ισόβια φυλάκιση,

- κατάργηση των διακρίσεων μεταξύ των κατοίκων λόγω ιθαγένειας, εθνοτικής προέλευσης, γλώσσας ή οποιουδήποτε άλλου παράγοντα,

- διατήρηση της ανεξαρτησίας των υπαλλήλων στο δημόσιο τομέα που θα διορίζονται βάσει αξιολογικών κριτηρίων,

- ολοκλήρωση της διαδικασίας για την ενσωμάτωση στις τοπικές νομοθετικές διατάξεις του Μακάο του νομοθετικού πορτογαλικού συστήματος και των διεθνών συμβάσεων και κανονισμών που ισχύουν στην περιοχή, καθώς και μετάφρασή τους στη κινεζική γλώσσα,

- αυτόνομος χαρακτήρας του δικαστικού συστήματος του Μακάο καθώς και εκπαίδευση και πλήρης στελέχωση των τοπικών δικαστηρίων, της δημόσιας εισαγγελικής αρχής και της δημόσιας διοίκησης με προσωπικό που γνωρίζει τη κινεζική και πορτογαλική γλώσσα[semigr ]

57. καλεί την Επιτροπή να εκπονήσει ετήσια έκθεση σχετικά με τις πολιτικές και οικονομικές εξελίξεις στο Χονγκ Κονγκ και το Μακάο και χαιρετίζει τη δήλωσή της σχετικά με το Χονγκ Κονγκ του Απριλίου 1997[semigr ]

58. αποφασίζει να αναπτύξει στενές σχέσεις με το Κογκρέσσο των Ηνωμένων Πολιτειών, πέρα από τον αμερικανικό Νόμο του 1992 για το Χονγκ Κονγκ και ζητεί από την Επιτροπή να συντονίσει την εξωτερική εμπορική πολιτική της με την πολιτική της κυβέρνησης των ΗΠΑ υπό το φως των εξελίξεων στο Χονγκ Κονγκ[semigr ]

59. ζητεί από τα κράτη μέλη[semigr ]

60. επισημαίνει τη δέσμευση του Πεκίνου και της Ταϊπέχ για ενδεχόμενη ενοποίηση, δηλώνει ωστόσο ότι, προς το παρόν, η άσκηση πίεσης για τον σκοπό αυτόν πιθανόν να οδηγήσει σε σύγκρουση[semigr ]

61. προτρέπει την Κίνα να αναπτύξει ειρηνικές σχέσεις με τα 22 εκατομμύρια κατοίκους του Ταϊβάν, με στόχο την προώθηση της σταθερότητας στην περιοχή και την καλεί να αναλάβει δημόσια δέσμευση ότι στις διαφορές της με την Ταϊβάν δεν θα προσφύγει επ ουδενί σε άσκηση βίας[semigr ]

62. καλεί το Συμβούλιο να ασκήσει πιέσεις στη Λαϊκή Δημοκρατία της Κίνας ούτως ώστε να αναγνωρίσει την ανάγκη να επιτραπεί στη Ταϊβάν καλύτερη εκπροσώπηση στα πλαίσια διεθνούς οργάνωσης στον τομέα των ανθρωπίνων και εργασιακών δικαιωμάτων, οικονομικών υποθέσεων, της συνεργασίας στον τομέα του περιβάλλοντος και της ανάπτυξης[semigr ]

63. ζητεί από την Επιτροπή, σύμφωνα με ψηφίσματα του Ευρωπαϊκού Κοινοβουλίου, να ανοίξει γραφείο πληροφοριών στην Ταϊπέχ[semigr ]

64. αναθέτει στον Πρόεδρο του να διαβιβάσει το παρόν ψήφισμα στο Συμβούλιο, στην Επιτροπή, στις κυβερνήσεις των κρατών μελών, στην κυβέρνηση της Λαϊκής Δημοκρατίας της Κίνας και στο κινεζικό Εθνικό Λαϊκό Κογκρέσσο.